મારો જન્મ સાઉથ મુંબઈના ગિરગામમાં થયો અને છેલ્લાં ચાલીસ વર્ષથી હું પેડર રોડ પર આવેલી મંગલવાડીમાં રહું છું. સાઉથ મુંબઈમાં ન હોત તો હું અને કલ્યાણજીભાઈ કદાચ મ્યુઝિક-કમ્પોઝર ન બન્યા હોત એવું કહી શકાય અને ધારો કે બન્યા હોત તો અમારા મ્યુઝિકમાં જે વર્સેટિલિટી આવી એ ન આવી હોત એ તો ચોક્કસપણે કહી શકાય. કોલાબામાં ઊજવાતા ગણેશ મહોત્સવ અને એ સમયે વગાડવામાં આવતા મ્યુઝિકને કારણે અમે ‘ગોવિંદા આલા રે’ ગીતની ધૂન રચી તો ગેટવે ઑફ ઇન્ડિયા પાસે એક સમયે ઊભા રહેતાં બૅન્ડવાજાંવાળાને જોઈને અમે ‘મેરી પ્યારી બહનિયા બનેગી દુલ્હનિયા’ જેવા બૅન્ડવાજાં સાથેના ગીતની ધૂનની રચના કરી. તમે માનશો, એ ગીત સાંભળ્યાં પછી ફિલ્મની વાર્તામાં એક નાનકડો ચેન્જ કરીને સાચા બૅન્ડવાજાંવાળાને લાવવામાં આવ્યા અને પ્રૉપર સિચુએશન બનાવવામાં આવી હતી. પારસી કૉલોનીમાં રહેતા મ્યુઝિક લવર્સ બધા સાથે મળીને એક બૅન્ડ ચલાવતા હતા. એ બૅન્ડને જોઈને જ મને અને કલ્યાણજીભાઈને મ્યુઝિક ઑર્કેસ્ટ્રા શરૂ કરવાનો વિચાર આવ્યો હતો. આમ સાઉથ મુંબઈએ અમારી પ્રોફેશનલ કરીઅરમાં બહુ મોટો રોલ ભજવ્યો છે. રાજેશ ખન્ના, ફિરોઝ ખાન અને સંજીવ કુમાર પણ અહીંના જ હતા. તેમની કરીઅરમાં પણ સાઉથ મુંબઈનો બહુ મોટો ફાળો હતો.